CELEX: 32020D0983
Language: fi
Date: 2020-07-07 00:00:00
Title: Neuvoston päätös (EU) 2020/983, annettu 7 päivänä heinäkuuta 2020, Euroopan yhteisön ja Kap Verden tasavallan välisen kalastuskumppanuussopimuksen täytäntöönpanoa koskevan pöytäkirjan (2019–2024) tekemisestä

10.7.2020   
               
               
                  FI
               
               
                  Euroopan unionin virallinen lehti
               
               
                  L 222/1
               
            
         NEUVOSTON PÄÄTÖS (EU) 2020/983,
         annettu 7 päivänä heinäkuuta 2020,
         Euroopan yhteisön ja Kap Verden tasavallan välisen kalastuskumppanuussopimuksen täytäntöönpanoa koskevan pöytäkirjan (2019–2024) tekemisestä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 6 kohdan a alakohdan v alakohdan ja 218 artiklan 7 kohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän (1),
         sekä katsoo seuraavaa:
         
                     (1)
                  
                  
                     Neuvosto hyväksyi 19 päivänä joulukuuta 2006 asetuksen (EY) N:o 2027/2006 (2), jolla tehtiin Euroopan yhteisön ja Kap Verden tasavallan välinen kalastuskumppanuussopimus (3), jäljempänä ’sopimus’. Sopimus tuli voimaan 30 päivänä maaliskuuta 2007, sen voimassaoloa on jatkettu ilman eri toimenpiteitä, ja se on edelleen voimassa.
                  
               
                     (2)
                  
                  
                     Komission suosituksen johdosta neuvosto päätti 4 päivänä kesäkuuta 2018 antaa luvan aloittaa neuvottelut Kap Verden tasavallan kanssa sopimuksen täytäntöönpanoa koskevan uuden pöytäkirjan tekemiseksi.
                  
               
                     (3)
                  
                  
                     Sopimuksen viimeisimmän pöytäkirjan voimassaolo on päättynyt 22 päivänä joulukuuta 2018.
                  
               
                     (4)
                  
                  
                     Komissio on neuvotellut unionin puolesta uuden pöytäkirjan. Kyseisten neuvottelujen tuloksena uusi pöytäkirja parafoitiin 12 päivänä lokakuuta 2018.
                  
               
                     (5)
                  
                  
                     Neuvoston päätöksen (EU) 2019/951 (4) mukaisesti Euroopan yhteisön ja Kap Verden tasavallan välisen kalastuskumppanuussopimuksen täytäntöönpanoa koskeva pöytäkirja (2019–2024), jäljempänä ’pöytäkirja’, allekirjoitettiin 20 päivänä toukokuuta 2019 (5).
                  
               
                     (6)
                  
                  
                     Pöytäkirjaa on sovellettu väliaikaisesti sen allekirjoittamispäivästä.
                  
               
                     (7)
                  
                  
                     Pöytäkirjan tavoitteena on, että unioni ja Kap Verden tasavalta voivat tehdä tiiviimpää yhteistyötä kestävän kalastuspolitiikan ja kalavarojen vastuullisen hyödyntämisen edistämiseksi Kap Verden vesialueilla sekä tukea Kap Verden ponnisteluja sinisen talouden kehittämiseksi.
                  
               
                     (8)
                  
                  
                     Pöytäkirja olisi hyväksyttävä.
                  
               
                     (9)
                  
                  
                     Sopimuksen 9 artiklalla perustetaan sekakomitea, jonka tehtävänä on valvoa sopimuksen täytäntöönpanoa. Lisäksi sekakomitea voi kyseisen artiklan sekä pöytäkirjan 5 artiklan, 6 artiklan 3 kohdan ja 7 artiklan 1 ja 2 kohdan mukaisesti hyväksyä tiettyjä muutoksia pöytäkirjaan. Tällaisten muutosten hyväksymisen helpottamiseksi komissio olisi valtuutettava tietyin aineellisin ja menettelyä koskevin edellytyksin hyväksymään muutokset unionin puolesta yksinkertaistettua menettelyä noudattaen.
                  
               
                     (10)
                  
                  
                     Jäsenvaltioiden hallitusten pysyvien edustajien komitean olisi vahvistettava unionin kanta pöytäkirjan muutoksiin. Ehdotetut muutokset hyväksytään, jollei Euroopan unionista tehdyn sopimuksen 16 artiklan 4 kohdan mukainen jäsenvaltioiden määrävähemmistö vastusta niitä jäsenvaltioiden hallitusten pysyvien edustajien komiteassa.
                  
               
                     (11)
                  
                  
                     Sekakomiteassa esitettävä unionin kanta muihin asioihin olisi määritettävä perussopimusten ja vakiintuneen käytännön mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Hyväksytään Euroopan yhteisön ja Kap Verden tasavallan välisen kalastuskumppanuussopimuksen täytäntöönpanoa koskeva pöytäkirja (2019–2024) unionin puolesta.
         
         
            2 artikla
            Neuvoston puheenjohtaja antaa unionin puolesta pöytäkirjan 16 artiklassa määrätyn ilmoituksen.
         
         
            3 artikla
            Valtuutetaan komissio tämän päätöksen liitteessä vahvistetun menettelyn mukaisesti hyväksymään unionin puolesta muutokset, jotka sopimuksen 9 artiklan mukaisesti perustetussa sekakomiteassa tehdään pöytäkirjaan.
         
         
            4 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 7 päivänä heinäkuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  Hyväksyntä annettu 17 päivänä kesäkuuta 2020 (ei vielä julkaistu virallisessa lehdessä).
         
            (2)  Neuvoston asetus (EY) N:o 2027/2006, annettu 19 päivänä joulukuuta 2006, Euroopan yhteisön ja Kap Verden tasavallan välisen kalastuskumppanuussopimuksen tekemisestä (EUVL L 414, 30.12.2006, s. 1).
         
            (3)  EUVL L 414, 30.12.2006, s. 3.
         
            (4)  Neuvoston päätös (EU) 2019/951, annettu 17 päivänä toukokuuta 2019, Euroopan yhteisön ja Kap Verden tasavallan välisen kalastuskumppanuussopimuksen täytäntöönpanoa koskevan pöytäkirjan (2019–2024) allekirjoittamisesta Euroopan unionin puolesta ja sen väliaikaisesta soveltamisesta (EUVL L 154, 12.6.2019, s. 1).
         
            (5)  EUVL L 154, 12.6.2019, s. 3.
      
      
         
            LIITE
            MENETTELY SEKAKOMITEAN PÖYTÄKIRJAAN TEKEMIEN MUUTOSTEN HYVÄKSYMISEKSI
            Kun sekakomiteaa pyydetään tekemään muutoksia pöytäkirjaan pöytäkirjan 5 artiklan, 6 artiklan 3 kohdan ja 7 artiklan 1 ja 2 kohdan mukaisesti, komissio valtuutetaan hyväksymään ehdotetut muutokset unionin puolesta seuraavin edellytyksin:
            
                        1)
                     
                     
                        Komissio varmistaa, että unionin puolesta annettu hyväksyntä:
                        
                                    a)
                                 
                                 
                                    on yhteisen kalastuspolitiikan tavoitteiden mukainen;
                                 
                              
                                    b)
                                 
                                 
                                    on sopusoinnussa alueellisten kalastuksenhoitojärjestöjen hyväksymien asiaankuuluvien sääntöjen kanssa ja ottaa huomioon rantavaltioiden yhteisen hallinnoinnin;
                                 
                              
                                    c)
                                 
                                 
                                    ottaa huomioon uusimmat tilastolliset, biologiset ja muut asiaankuuluvat komissiolle toimitetut tiedot.
                                 
                              
                  
                        2)
                     
                     
                        Ennen kuin komissio hyväksyy ehdotetut muutokset unionin puolesta, se toimittaa ne neuvostolle riittävän ajoissa ennen asiaankuuluvaa sekakomitean kokousta.
                     
                  
                        3)
                     
                     
                        Jäsenvaltioiden hallitusten pysyvien edustajien komitea tekee arvion ehdotettujen muutosten yhdenmukaisuudesta tämän liitteen 1 alakohdassa säädettyjen perusteiden kanssa.
                     
                  
                        4)
                     
                     
                        Ellei Euroopan unionista tehdyn sopimuksen 16 artiklan 4 kohdan mukaista määrävähemmistöä neuvostossa vastaava määrä jäsenvaltioita vastusta ehdotettuja muutoksia, komissio hyväksyy ne unionin puolesta. Jos tällainen määräenemmistö muodostuu, komissio hylkää ehdotetut muutokset unionin puolesta.
                     
                  
                        5)
                     
                     
                        Jos seuraavissa kokouksissa, mukaan lukien paikalla pidettävät kokoukset, on mahdotonta päästä sopimukseen, asia saatetaan uudelleen neuvoston käsiteltäväksi 2–4 kohdassa säädetyn menettelyn mukaisesti uusien seikkojen ottamiseksi huomioon unionin kannassa.
                     
                  
                        6)
                     
                     
                        Komissiota kehotetaan toteuttamaan hyvissä ajoin kaikki sekakomitean päätöksen noudattamisen edellyttämät toimet, mukaan lukien tarvittaessa asiaankuuluvan päätöksen julkaiseminen Euroopan unionin virallisessa lehdessä ja kyseisen päätöksen täytäntöönpanon edellyttämän mahdollisen ehdotuksen toimittaminen.
                     
                  
                        7)
                     
                     
                        Sekakomiteassa esitettävä unionin kanta muihin asioihin, jotka eivät koske pöytäkirjan muutoksia sen 5 artiklan, 6 artiklan 3 kohdan ja 7 artiklan 1 ja 2 kohdan mukaisesti, on määritettävä perussopimusten ja vakiintuneen käytännön mukaisesti.